Níu kindur drápust þegar fjárflutningabíll með yfir tvö hundruð lömb fór út af veginum skammt frá bænum Sölvanesi í Lýtingsstaðahreppi í Skagafirði í gærkvöldi . Féð var allt frá einum og sama bænum og var á leið í slátrun þegar óhappið átti sér stað . Að sögn lögreglunnar á Sauðárkróki gaf vegkantur sig þegar ökumaður flutningabílsins fór út í vinstri kantinn til að taka beygju . Bíllinn , sem var fulllestaður , lenti á toppnum og er hann nokkuð skemmdur eftir óhappið . Ekki er þó talið að bílstjóranum hafi orðið meint af . Bændur í nágrenninu náðu að smala fénu saman eftir óhappið en níu kindur drápust strax .